Genovaitė Kačiuškienė

Genovaitė Kačiuškienė (g. 1954 m. birželio 12 d. Kaupuose, Pasvalio raj.) – Lietuvos kalbininkė, humanitarinių mokslų daktarė, profesorė, Lietuvių kalbos draugijos (LKD) valdybos pirmininkė.

Vyras Algimantas Kačiuška.

Biografija 
1977 m. baigė Vilniaus universitetą, 1978–1983 m. mokėsi šio universiteto aspirantūroje. 1984 m. filologijos mokslų kandidatė. 2004 m. Šiaulių universitete atliko habilitacijos procedūrą.

1977–2018 m. Šiaulių pedagoginio instituto (nuo 1996 m. Šiaulių universitetas) dėstytoja. 1992–1996 m. Lietuvių kalbos mokymo katedros vedėja, 1996–2005 m. Humanitarinio fakulteto dekanė, 2004 – 2018 m. Lietuvių kalbotyros ir komunikacijos katedros profesorė.  2008–2018 m. – ir Matejaus Belo universiteto (UMB, Slovakija) Europos kultūrų studijų katedros profesorė.

Lietuvių kalbos draugijos (LKD) valdybos pirmininkė (nuo 2017 m. rugsėjo mėn.).

1991–1996 m. Šiaulių pedagoginio instituto Senato narė, 1996–2016 m. Šiaulių universiteto Senato narė (2015–2016 m. ir Senato pirmininkė). 2005–2011 m. Šiaulių universiteto Tarybos narė.

1987–1990 m. lietuvių kalbą dėstė Sorbonos universiteto (Paris–3) Nacionaliniame rytų kalbų ir civilizacijų institute, 2007–2008 m. Metropolito J. V. Rutskio Filosofijos-teologijos studijų institute (Ukraina). Nuo 2007 m. Kalbos ir kultūros instituto „Lingua Lituanica“ (Vilnius) bendrasavininkė ir dėstytoja. Studijų kokybės vertinimo centro (SKVC), Valstybinės lietuvių kalbos komisijos (VLKK), Latvijos mokslo tarybos ekspertė, periodinių mokslinių leidinių „Kalbos aktualijos“ (Šiaulių universitetas), „Jaunųjų mokslininkų darbai“ (Šiaulių universitetas), „Relacje międzykulturowe“ (Jogailos universitetas, Krokuva, Lenkija), „Valoda“ (Daugpilio universitetas, Latvija), „Reģionālā un sociālā dialektoloģija“ (Daugpilio universitetas, Latvija), „Motus in verbo“ (Matejaus Belo universitetas, Slovakija), „Vita Traductiva“ (Monrealis, Kanada) redakcinių kolegijų narė. Stažavo 1992 m. Grenoblyje, 1994 m. Paryžiuje, 2007 m. Romoje, pagal dėstytojų mainų programą ERASMUS paskaitas skaitė Latvijoje, Prancūzijoje, Slovakijoje, Švedijoje.

Tarptautinės dialektologų ir geolingvistų sąjungos (SIDG) Kandidatų skyrimo komiteto narė, Lietuvos mokslininkų sąjungos, Lietuvos kalbų pedagogų asociacijos, UNESCO Šiaulių klubo, moterų klubo „Ragana“ narė. Šiaulių Rotary klubo „Harmonija" narė, 2013–2014 m. šio klubo prezidentė, 2016–2017 m. Rotary Apygardos 1462 Konvencijos propagavimo komiteto narė, 2020–2021 m. Rotary Apygardos 1462 valdytojos asistentė Šiaulių kraštui. Viena Trečiojo amžiaus universiteto steigimo Šiauliuose iniciatorių ir programų rengėjų, 1999–2010 m. šio universiteto Humanitarinio fakulteto dekanė.

Daugiausia tiria lietuvių kalbos tarmių fonologinę sistemą. Moksliniai interesai: dialektologija, fonetika, fonologija, kompiuterinė ir eksperimentinė lingvistika, sociolingvistika, lietuvių kaip užsienio kalbos mokymas, Europos kultūros studijos, suaugusiųjų švietimas.

Apdovanojimai: 

Šiaulių m. merės padėkos raštas už kūrybingą vadybinį, mokslinį ir pedagoginį darbą (2000 m.). 

LR Švietimo ir mokslo ministro padėkos raštas už iniciatyvų kūrybingą mokslinį, pedagoginį ir vadybinį darbą rengiant aukštos kvalifikacijos specialistus (2004 m.). 

Šiaulių apskrities viršininko padėkos raštas už ilgametį ir nepriekaištingą darbą (2006 m.). 

Šiaulių m. mero padėkos raštas už nuoširdų darbą ir aktyvią visuomeninę veiklą (2007 m.). 

Šiaulių m. mero padėkos raštas už aktyvų dalyvavimą organizuojant Šiaulių trečiojo amžiaus universiteto darbą (2009 m.). 

Šiaulių m. mero padėkos raštas už ilgametį ir nuoširdų darbą organizuojant ir plečiant Šiaulių trečiojo amžiaus universiteto veiklą (2010 m.). 

LR Seimo Švietimo, mokslo ir kultūros komiteto pirmininkės padėkos raštas už nuoseklų tarmių tyrimų vykdymą ir svarų indėlį formuojant lietuvių kalbos tarmių supratimą  (2013 m.). 

LR Seimo Laisvės kovų ir valstybės istorinės atminties komisijos pirmininko padėkos raštas už ilgametę mokslinę, pedagoginę veiklą, išskirtinį indėlį plėtojant universitetinį mokslą Šiauliuose (2018 m.). 

LR Seimo G. Petkevičaitės – Bitės atminimo medalis „Tarnaukite Lietuvai“: už visuomeninę veiklą – savanorystės kultūros sklaidą Lietuvoje (2021 m.). 

Rotary Apygardos 1462 ženklas "Už tarnystę bendruomenei": už ypatingai aktyvią veiklą (2021 m.).

Bibliografija 
 Kvalifikuotų pedagogų rengimas Prancūzijoje. Mokymo priemonė, Šiauliai: ŠPI, 1993 m.
 Įvairios lietuvių kalbos užduotys II klasei. Mokymo priemonė, Šiauliai: Šiaurės Lietuva, 1995 m.
 Šiaurės panevėžiškių tarmės fonologijos bruožai. Mokslinė monografija, Vilnius: Vilniaus universiteto leidykla, 2006 m.
 Lietuvių kalba ir civilizacija / La langue et la civilisation lituaniennes. Paskaitų tezės, PowerPoint programa CD, Šiauliai: Šiaulių universiteto leidykla, 2006 m.
 Lietuvių kalbos pradmenys / Basic Lithuanian + CD (kartu su I. Kruopiene). Mokymo priemonė, Vilnius: Vilniaus universiteto leidykla, 2007 m.
 Lietuvos kultūros studijos I / Litovské kultúrne štúdiá I (su H. Bálintová). Mokymo priemonė, Banská Bystrica: UMB FHV, 2011 m.
 Perché no? Italų kalbos pradmenys. Mokomoji knyga, Šiauliai: Šiaulių universiteto leidykla, 2012 m.

Šaltiniai 
  

  

Lietuvos kalbininkai
Lietuvos pedagogai
Fonologai